เปิดเส้นทางชีวิตและรักแท้ “บรีล อดัมส์-วีตลีย์” บิวตี้อินฟลูฯ ไร้แขนขา ผู้พิชิตใจชาวเน็ตกว่า 4 ล้านคน

หากใครที่ชื่นชอบการไถฟีด TikTok เพื่อดูคลิปสอนแต่งหน้าหรือไลฟ์สไตล์ที่เสริมสร้างพลังบวก เชื่อว่าหลายคนน่าจะเคยผ่านตากับคลิปของสาวข้ามเพศคนเก่งอย่าง “บรีล อดัมส์-วีตลีย์” (Briel Adams-Wheatley) เจ้าของแอคเคานต์ @no_limbs_ ที่ปัจจุบันมียอดผู้ติดตามทะลุ 4 ล้านคนไปแล้วอย่างแน่นอนค่ะ สิ่งที่ทำให้เธอโดดเด่นและครองใจชาวเน็ตทั่วโลก ไม่ใช่แค่ฝีมือการสะบัดแปรงแต่งหน้าที่สวยเป๊ะและการแมตช์แฟชั่นสุดปังเท่านั้น แต่คือความมั่นใจและการใช้ชีวิตอย่างมีสีสัน แม้ว่าเธอจะเกิดมาพร้อมกับกลุ่มอาการ Hanhart syndrome ซึ่งเป็นภาวะที่พบได้ยาก ส่งผลให้เธอไม่มีแขนและขามาตั้งแต่กำเนิด แต่นั่นก็ไม่เคยเป็นอุปสรรคขัดขวางความฝันในการเป็นบิวตี้อินฟลูเอนเซอร์ของเธอเลยแม้แต่น้อยค่ะ

View this post on Instagram

A post shared by Briel Adams-Wheatley (@no_limbs_)

ย้อนกลับไปดูจุดเริ่มต้นของบรีล เธอเกิดที่ประเทศบราซิล และถูกรับอุปการะโดยครอบครัวชาวอเมริกันในรัฐยูทาห์ตั้งแต่อายุเพียง 9 เดือน หลังจากที่คุณแม่ผู้ให้กำเนิดตระหนักว่าไม่สามารถแบกรับค่ารักษาพยาบาลของเธอได้ บรีลเติบโตมาในครอบครัวใหญ่ที่อบอุ่นและมีพี่น้องถึง 14 คน สิ่งที่หล่อหลอมให้เธอกลายเป็นคนที่มีความมั่นใจและพึ่งพาตัวเองได้อย่างน่าทึ่ง ส่วนหนึ่งต้องยกเครดิตให้กับคุณแม่บุญธรรมที่คอยผลักดันให้เธอทำสิ่งต่าง ๆ ด้วยตัวเองมาโดยตลอด ไม่ว่าจะเป็นการขึ้นลงบันได หรือแม้แต่การลงแข่งเต้นในสมัยมัธยม ซึ่งในช่วงเวลานั้นเองที่เธอเริ่มค้นพบความหลงใหลในศิลปะการแต่งหน้า บรีลเคยให้สัมภาษณ์ไว้ว่า เธอเปรียบทุกคนเหมือนผืนผ้าใบที่ว่างเปล่า และการแต่งหน้าก็คือวิธีการที่เราระบายสีสันบอกเล่าตัวตน โดยที่เราเป็นคนจับพู่กันและกำหนดทิศทางด้วยตัวเอง มุมมองสุดสตรองนี้พาเธอไปไกลถึงการได้รับเชิญไปร่วมงาน Pride ที่ทำเนียบขาวในปี 2022 รวมถึงได้นั่งฟรอนต์โรว์ในงาน New York Fashion Week ช่วงปลายปี 2023 และยังได้เป็นสปีกเกอร์ในงาน VidCon ปี 2025 อีกด้วยค่ะ

View this post on Instagram

A post shared by Briel Adams-Wheatley (@no_limbs_)

แน่นอนว่าการเป็นหญิงข้ามเพศที่มีความแตกต่างทางร่างกาย ทำให้เส้นทางความรักของเธอไม่ได้โรยด้วยกลีบกุหลาบเสมอไป ในรายการ Dating PrEP ซีซัน 4 ที่ออกอากาศในปี 2025 บรีลได้ออกมาแชร์ประสบการณ์การเดตแบบหมดเปลือก เธอเล่าว่าเคยลองใช้งานแอปพลิเคชันหาคู่มาแล้วแทบทุกแพลตฟอร์ม ทั้ง Tinder, Bumble และ Grindr ซึ่งในช่วงแรก ๆ เธอต้องเผชิญกับคนที่เข้ามาเพราะหวังแค่ผลประโยชน์ หวังเกาะกระแส หรือแย่กว่านั้นคือคนที่มีรสนิยมทางเพศแบบแปลก ๆ (fetish) กับความบกพร่องทางร่างกาย บรีลยังเล่าติดตลกว่าเคยเจอคู่เดตสุดพิลึกที่คิดว่าตัวเองเป็นนักร้องเสียงทอง ร้องเพลง Under the Sea จาก The Little Mermaid ใส่เธอแบบไม่หยุดหย่อน จนเธอแทบอยากจะมุดน้ำหนีกลับบ้านในทันที ประสบการณ์เหล่านี้สอนให้เธอเรียนรู้ที่จะตั้งสติ มองหา “เรดแฟลก” (red flags) และกล้าที่จะสื่อสารความต้องการ รวมถึงข้อจำกัดของตัวเองอย่างตรงไปตรงมาตั้งแต่เริ่มต้นพูดคุย เพื่อเป็นการสกรีนคนไปในตัวค่ะ

แต่ในที่สุด ฟ้าก็ส่งรักแท้มาให้เธอผ่านการปัดขวาบนแอป Tinder เมื่อเธอได้แมตช์กับหนุ่มหล่อชื่อ “อดัม” เดตแรกของทั้งคู่เกิดขึ้นที่ร้านกาแฟที่มีบอร์ดเกมให้เล่น และสิ่งที่ทำให้อดัมชนะใจเธอไปเต็ม ๆ คือความใส่ใจที่แสนจะละเอียดอ่อน เขาเดินไปขอแก้วน้ำจากพนักงานเพื่อนำมาให้บรีลใช้ทอยลูกเต๋า และหาอุปกรณ์มาช่วยเธอถือไพ่ โดยที่เธอไม่ต้องเอ่ยปากขอความช่วยเหลือเลยสักคำ ความใส่ใจแบบไม่ต้องพยายามนี้ทำให้ทั้งคู่สานสัมพันธ์กันอย่างรวดเร็ว แม้บรีลจะยอมรับว่าในช่วงแรกเธอเกือบจะทำลายความสัมพันธ์นี้พังลงเพราะไม่คุ้นเคยกับ “ความรักที่ดีต่อสุขภาพใจ” แต่สุดท้ายเธอก็เปิดใจและก้าวข้ามความกลัวมาได้ จนปัจจุบันทั้งคู่แต่งงานใช้ชีวิตร่วมกันอย่างมีความสุขมาเกือบ 4 ปีแล้วค่ะ ท้ายที่สุดนี้ บรีลได้ฝากข้อคิดดี ๆ ไว้ว่า ก่อนที่เราจะคาดหวังความรักจากใคร เราต้องเริ่มต้นจากการรักและเห็นคุณค่าในตัวเองให้ได้เสียก่อน ถือเป็นอีกหนึ่งเรื่องราวความรักและชีวิตที่งดงาม และเป็นพลังใจชั้นดีให้กับผู้อ่านทุกท่านเลยล่ะค่ะ

View this post on Instagram

A post shared by Briel Adams-Wheatley (@no_limbs_)